דוד משה רוזנבוים

רבי דוד משה רוזנבוים (מכונה לעיתים - מוהרד"ם) (י"א בתשרי ה'תרפ"ה, 9 באוקטובר 1924 – ט"ו בתמוז ה'תשכ"ט, 1 ביולי 1969) היה האדמו"ר השלישי של חסידות קרעטשניף, תחת הנהגתו השתקמה חסידות קרעטשניף בארץ ישראל לאחר השואה.

==ביוגרפיה==
נולד בתשרי תרפ"ה כבן הזקונים של האדמו"ר השני מקרעטשניף, רבי אליעזר זאב רוזנבוים ולחיה ביילא בתו של רבי ניסן חיים לנגנויער (חתן רבי אהרן אריה לייב לייפר).

בשנת ה'תש"ד, כשנשלח עם אביו למחנה השמדה באושוויץ, הסמיכו אביו לממשיך דרכו, והבטיח לו כי ינצל מהשואה היות שעם ישראל זקוק לו.

לאחר השואה הגיע לעיר סיגעט, שם מונה על ידי תלמידיו לאדמו"ר. בשנת ה'תש"ו התחתן עם אסתר רחל, בת אחותו סימא רייזל וגיסו רבי חיים מרדכי רוזנבוים מנדבורנה (נפטרה בחודש כסלו ה'תשל"ה בתאונת דרכים).

בסוף שנת 1946 (ה'תש"ז) עלה לישראל והתגורר בירושלים. במלחמת העצמאות נהרס ביתו מהפצצות הלגיון הירדני. לאחר שהתייעץ על כך עם רבי אהרון מבעלזא ועם "החזון איש" והם הסכימו לכך הוא עבר בתחילת שנות ה-50 לרחובות. הקים בעיר את ישיבת "שער אליעזר" על שם אביו, ואת מוסדותיו. כיום המקום הפך לקריית קרעטשניף.

התפרסם במיוחד במופתיו והמונים נהרו אליו כדי לזכות להתברך מפיו. כמו כן נודע בדרכו המיוחדת להלביש את המופתים בדרך הטבע ונהג לתת מרשמים לתרופות למרות שלא היה לו כל הכשרה רפואית לכך.

פעם התבטא רבי מנחם מנדל שניאורסון על ר' דוד משה ש"הוא מהאחרונים שקרבו יהודים לאביהם שבשמים כדרך הבעש"ט"...

בכ"ב בסיוון ה'תשכ"ט נסע לפקוד את קברי אבותיו ברומניה, במהלך ביקורו חש ברע ונפטר בפתאומיות ביום שלישי ט"ו בתמוז. ארונו הובא ארצה, קודם הלווייתו הוכתרו בניו רבי מנחם אליעזר זאב ורבי ישראל ניסן רוזנבוים לאדמו"רים. בהלווייתו השתתפו אלפים רבים. הוא נטמן בחלקת קרעטשניף בבית הקברות ברחובות. על קברו הוקם אהל, ורבים פוקדים את המקום במשך כל השנה, לתפילה וישועה ובפרט ביום ה'יארצייט' ט"ו תמוז.

על שמו נקראים רחוב "האדמו"ר מקרעטשניף" ברחובות וכן הת"ת של החסידות בקריית קרעטשניף.

==צאצאיו==
=== בניו ===
* רבי מנחם אליעזר זאב רוזנבוים, ממלא מקומו.
* רבי ישראל ניסן רוזנבוים, האדמו"ר מקרעטשניף - קריית גת. בעל הנועם ישראל.
* רבי זיידא שמואל שמעלקא (י"ד בטבת ה'תשי"ב - כ"א באדר ב' ה'תשע"ד), האדמו"ר מביטשקוב.
*רבי מאיר רוזנבוים, האדמו"ר מפרמישלאן.
* רבי יוסף שלמה, אב"ד קרעטשניף מונסי.
* הרב יצחק (נפטר בב' בחשוון ה'תשע"ב, ללא צאצאים).
* יעקב יואל. נישא למלכה בת אחיו מנחם אליעזר זאב, התגרש ונתק את הקשר עם אחיו, נישא בשנית וכיום מתגורר בקריית שמונה.

=== חתניו ===
*רבי שלום מאיר טברסקי, האדמו"ר מפאלטישאן.
* רבי יוסף דוד טייטלבוים, האדמו"ר מסאסוב.
* רבי מרדכי יצחק לייפר, האדמו"ר מקאליש.
* רבי פנחס הורוויץ, האדמו"ר משענדישוב בפלטבוש.
* רבי מאיר הורוויץ, האדמו"ר מדז'יקוב מונסי.
* רבי דוד דב מייזליש, מוייטצען.

==לקריאה נוספת==
*ישיבת שער אליעזר, הרבי בישראל, רחובות, תשל"א.
*מכון באהלי צדיקים, רבנו הקדוש מקרעטשניף, רחובות, תשע"ג.

== קישורים חיצוניים ==
* 
* [https://www.youtube.com/watch?v=bQ91HewdIfQ מצגת על הרה"ק רבי דוד משה מקרעטשניף]
* אהרן פריאל, [http://jpress.org.il/Default/Scripting/ArticleWin_TAU.asp?From=Archive&Skin=TAUHe&BaseHref=MAR/1969/07/03&EntityId=Ar00206&ViewMode=HTML האדמו"ר מת - יחי האדמו"ר החדש], מעריב, 3 ביולי 1969
* שאול שיף, [http://jpress.org.il/olive/apa/nli_heb/SharedView.Article.aspx?href=HZH%2F1969%2F07%2F11&id=Ar01100&sk=01D1CAB8 אותות ומופתים בקרעטשניף], הצופה, 11 ביולי 1969
* [http://www.hebrewbooks.org/pdfpager.aspx?req=27978&st=&pgnum=32 אודות רבי דוד משה מקרעטשניף], בקובץ "המאור" באתר היברובוקס
* 
* 

==ביאורים==

דוד
קטגוריה:אדמו"רים ישראלים
קטגוריה:רחובות: רבנים
קטגוריה:סיגט: אדמו"רים
דוד
קטגוריה:עולים לאחר מלחמת העולם השנייה
קטגוריה:אישים הקבורים ברחובות
קטגוריה:ישראלים שנולדו ב-1924
קטגוריה:ישראלים שנפטרו ב-1969